钦定古今图书集成/历象汇编/乾象典/第095卷 > 《周礼》 > 《夏官》
## 钦定古今图书集成/历象汇编/乾象典/第095卷 > 《周礼》 > 《夏官》

《司爟》，下士二人、徒六人。

〈订义〉薛平仲曰：“司爟之职，特掌行火之政令，以救时疾。”序官必次于此，何哉？观《韩诗外传》有曰：“阴阳不和，四时不节，星辰失度，灾变非常，则责之司马。”知司马之政，盖通于天道矣。　郑锷曰：“或谓秋官有司烜之职，夏官有司爟之职，俱掌火也”，何以分为二？盖司烜之取火也，以夫燧用金锡为之，西方之物也，故属于秋官司爟之行火也，观大火之星出没以示民，使民观出内之时而用火。夏令行于南方，盛德在火，尤为可见，故属于《夏官》。此其所以异。

“掌行火之政令，四时变国火，以救时疾。”

〈订义〉郑康成曰：“行犹用也。”　郑锷曰：“政令或因时而用，因时而藏。”　郑康成曰：“燮犹易也。”　郑锷曰：“火久而不变，则炎赫暴熇，阳过乎亢，以生疠疾，随四时而更变之；变之之法，则钻燧而改之。春取榆柳，夏取枣杏，季夏取桑柘，秋取柞楢，冬取槐檀，四时各钻一木，时运而往，火变而新，用诸烹饪之间，使之资以养生，故疾不作。”　王昭禹曰：“火之为物，灼之则以烛以燎，爨之则以烹以饪。逆而用之，则强弱相胜，而气无以为均；顺而变之，则休废相治，而疾以之救。阳之盛，则养阴之弱以抗其强；阴之盛，则用阳之强以救其弱。使民常得阴阳之正气，而不溺于一偏，斯能受正命以生死。圣人善救人之道，于此乎可见矣。”

“季春出火”，民咸从之。“季秋内火”，民亦如之。

〈订义〉郑锷曰：“东方七宿，心为大火，出于夏之三月，其位在辰，伏于夏之九月，其位在戌。戌为火伏之位，辰为火出之方。古之火正，或食于心，或食于咮，以出内火。其或出或内，皆视天之大火伏见以为节

薛氏曰：火之象在天，既有伏见之时，火之用在人，亦有出内之节。《传》曰：“火见于辰，故自辰至巳，其方为火所王，当是时，虽烈山焚莱不禁也。何则？因其王而出之，以宣其气耳。” 《传》曰：“火伏于戌，自戌至亥，其方为火所休，当是时，虽铄金烧薙不为也。何则？因其休而内之，以息其气耳。” 或者徒泥于出内之文，谓火者，民事之大者也。季春则出之始用，季秋则内而不用，不几于废民事乎？且出火于季春，非谓季春之时始用火也，出其新火而导达乎阳之气也。内火于季秋，非谓季秋之时而不用火也，内其旧火而顺适其阴之气也。《司爟》所谓“四时变其出内之火宫” ，正所谓春秋修火禁者。修其出内之禁，尚何季春始用而季秋不用乎？昔子产铸刑书，士文伯曰：“火未出而作火以铸刑器，藏争辟焉。” 是不知先王纳火之制也。单襄假道于陈，火朝觌矣，道茀而不可行，是不知先王出火之制也　。陈及之曰：“季春出火，民咸从之；季秋纳火，民亦如之。” 互言之也。先内旧火，而后出新火，《春秋》皆然也。古者五行之官，掌金木“水火、土火，盛则制之，衰则长之。” 后世世失其官，官失其职，故水有泛滥之患，火有焚燎之害。木不盛大，土多湮旷，金不从革，无复先王之盛矣。而区区究其末流，其能已乎！

时则施火令。

〈订义〉易氏曰：“施火令谓施四时变国火之令。”　郑锷曰：“宫正、《司烜》皆谓之修火禁，此谓之施火令者，修则修其旧法使不废，施则施其新令使人从也。”

凡祭祀，则祭爟。

〈订义〉贾氏曰：“祭爨，祭老妇也。”则此祭爟，谓祭先出火之人。　王氏曰：“举火曰爟，祭祀用爟，故祭焉。”　郑锷曰：“先王于有功之人未尝忘报，如先农、先蚕、先卜皆有祭也，而况钻木出火以教人者乎？”

“凡国失火，野焚莱”，则有刑罚焉。

〈订义〉郑锷曰：“国中失火则有延烧比屋之忧，野中焚莱则有焚及山林之害，大则有刑，小则有罚，亦权罪之轻重而加之耳。或谓春田则焚莱，而《司爟》有焚莱之禁，何也？先儒谓春田用火之后，擅放火则有禁罚，吾以为焚莱者，国蒐田之时，野焚莱则民无故而自焚，不得不为之禁。”